Ο **Σπυρίδων Μπούρας** είναι Διδάκτωρ Εφαρμοσμένης Γλωσσολογίας, Διγλωσσίας και Διδασκαλίας της Ελληνικής ως Δεύτερης/Ξένης γλώσσας του Παιδαγωγικού Τμήματος Δημοτικής Εκπαίδευσης του Πανεπιστημίου Δυτικής Μακεδονίας (Π.Δ.Μ.). Αυτή τη στιγμή υπηρετεί ως μόνιμος εκπαιδευτικός ΠΕ 70 στην πρωτοβάθμια εκπαίδευση και είναι προϊστάμενος ολιγοθέσιου δημοτικού σχολείου.

Οι δημοσιεύσεις και τα επιστημονικά του ενδιαφέροντα επικεντρώνονται στη διδασκαλία της ελληνικής ως δεύτερης/ξένης γλώσσας, σε θέματα διγλωσσίας/πολυγλωσσίας, σχεδιασμού του γλωσσικού μαθήματος καθώς και τυπικής και εναλλακτικής αξιολόγησής του, διαθεματικών και διαπολιτισμικών προσεγγίσεων στη διδασκαλία της δεύτερης/ξένης γλώσσας, στρατηγικών γλωσσικής ανάπτυξης και επικοινωνίας καθώς και σε ζητήματα γλωσσικής εκπαίδευσης στον ομογενειακό ελληνισμό.

Από το 2021 είναι μέλος του Ινστιτούτου Ελληνικής Γλώσσας του Πανεπιστημιακού Ερευνητικού Κέντρου «ΤΗΜΕΝΟΣ» του Π.Δ.Μ. και ήταν επιστημονικά υπεύθυνος του μεταπτυχιακού μαθήματος της «Διδασκαλίας της Ελληνικής Γλώσσας, Λογοτεχνίας και Ελληνικού Πολιτισμού» σε πανεπιστήμιο του εξωτερικού. Παράλληλα, είναι επιμορφωτής σε πολυάριθμα επιμορφωτικά προγράμματα εκπαιδευτικών για την ελληνική γλώσσα στην Ελλάδα και στο εξωτερικό και είναι εξεταστής στο πιστοποιητικό για την απόκτηση της ελληνικής ιθαγένειας του Υπουργείου Εσωτερικών.

Είναι κριτής σε έγκριτα διεθνή περιοδικά ενώ έχει συμμετάσχει σε πολυάριθμα εθνικά και διεθνή συνέδρια, έχει δημοσιεύσει κεφάλαια σε βιβλία και συλλογικούς τόμους ενώ συμμετείχε και σε ερευνητικά/εκπαιδευτικά προγράμματα για τη διδασκαλία της ελληνικής ως δεύτερης/ξένης γλώσσας. Επίσης συμμετέχει ενεργά στη διοργάνωση συνεδρίων/ημερίδων/διημερίδων σε συνεργασία με Τμήματα και Ινστιτούτα Ελληνικής Γλώσσας του εξωτερικού και Συντονιστικά Γραφεία ελληνόγλωσσης εκπαίδευσης στο εξωτερικό. Καθόλη τη διάρκεια των προπτυχιακών, μεταπτυχιακών και διδακτορικών του σπουδών ήταν υπότροφος του Ιδρύματος Κρατικών Υποτροφιών (ΙΚΥ) και του κληροδοτήματος "Αφών Ζωσιμά".